钦定古今图书集成/方舆汇编/职方典/第1435卷 > 《梧州义田记》陈鉴
## 钦定古今图书集成/方舆汇编/职方典/第1435卷 > 《梧州义田记》陈鉴

义田。昉范文正公彰君之赐，以仁其戚里。若政治之
经，则有长平仓、社仓，无所谓义田也。余莅州之冬，水
西坊火为灾，其焦屋者，率菜色鹑结，嫠居十七，怵然
有感于衷，因遍索城内外不赡授衣者逾百周之嫠
独倍。异哉！粤西户口不繁，坐此中风气恶，类寡人之
妇若此治岐政先四穷民，而《雅》之《什》曰：“遗寡妇之利。”
古之勤恤民隐，无若成周。夫此穷而无告，非仰给父
母民者而谁语余为冬计一衣，夏计一石，两庠青衿
举火，艰者佐之虀粥置田若而亩，岁籍其入为可继，
冀渐拓之，以备水熯灾眚，斯余托始意乎？或曰：“小惠
未遍，民弗从也。”余曰：“惠病于小，弗病惠也。”沾沾之勤，
以俟西江，将索颠连于枯鱼之肆矣。或曰：“待泽十万
户，宁渠车尘马足之间，何子之不广也？”余爽然谢不
逮。夫天下之中有粤，粤之中有梧，梧之中惟车尘马
足之间之为见，斯亦狭矣。若其兼总八宇，昭苏万有，
并异类于同体，引一夫为己辜，则梧之外有天下，此
其为无告也，不可为量数奚翅十万户云乎？余姑及
其可暨云尔。或又曰：“长平预备社仓，其可废乎？”余曰：
“义田而外，余更捐金，积府廪谷近千，积各州县谷累
千为赈备。有出无收，即预仓义也。若社仓易散难收，
其弊滋多。惟长平仓，则魏李悝《平粜法》、汉耿寿昌谷
贱增价以利农、谷贵减价以利民，法也。专主粜籴，本
当存惠，以不费，为千古不易良法。第综理非其人，更
增闾”闬之扰。保甲亦然。敬俟后之君子。